Forældre med børn fra seks til 12 år oplever, at børnene udtrykker utilfredshed med deres krop. Det viser en megafonmåling lavet for TV 2 Østjylland.

- I vores klasse har vi i hvert fald lavet ret mange BMI-tests. I en periode lavede vi det to gange om ugen, og så var det godt at være undervægtig af en eller anden grund, siger 12-årige Elise Stina Granguist-Hjordt.

De tre veninder, Elise Stina Granguist-Hjordt (12 år), Amanda Baasch Andersen (12 år) og Selma Bouidar (13 år), sætter sig til rette i sengen og begynder at kigge på billeder. Kiksede billeder på det sociale medie Instagram får dem til at grine.

De kan godt genkende, at det med udseendet, og hvordan ens krop ser ud, fylder i klassen og blandt veninderne.

Folder sin tynde hud på maveskindet

Der findes børn helt ned i indskolingsalderen, der bekymrer sig om deres krop. I en megafonmåling lavet for TV 2 og TV 2 Østjylland svarer hver femte adspurgte forælder til børn i alderen 6 til 12 år, at de af og til oplever, at deres barn udtrykker utilfredshed med egen krop.

Det er noget moderen til Amanda Baasch Andersen, Ulla Baasch Andersen, kan nikke genkendende til. Hun har fire børn i alt.

- Det kan for eksempel være Amanda, der kommer og siger: "Jeg tror altså, jeg er tyk". Og så sidder hun og folder sin tynde hud på maveskindet, siger Ulla Baasch Andersen og gengiver, hvordan hendes datter viser hende sin mave.

- "Arj mor, prøv lige at se her… er jeg tyk?". Øh nej, det der er hud. Hvis ikke du havde hud, når du sad ned, så kunne du ikke rette dig ud, når du stod op, siger Ulla Baasch Andersen

Dysfunktionelt kropssyn

I november kommer Center for ungdomsstudier med en ny undersøgelse, hvor de blandt andet har spurgt 1500 elever fra tredje til sjette klasse om vægt og kropstilfredshed.

Det positive i undersøgelsen er ifølge centerleder ved Center for ungdomsstudier Søren Østergaard, at et stigende antal af de unge er tilfredse med deres vægt. Det skræmmende er, at de samtidig bliver mere og mere kropsutilfredse.

- Udfordringen ved den her aldersgruppe er, at de er tweens – en gruppe der primært er defineret ved, at de forbruger produkter, som er tiltænkt deres ældre søskende og deres forældre, siger Søren Østergaard.

Det betyder ifølge ham, at det, som børnene modellerer efter, er voksen- og ungdomsserier, og de sidder på sociale medier, og så er det det, der er med til at præge deres kropsbevidsthed.

- Det er ikke skadeligt, at børnene er kropsbevidste. Udfordringen er bare, at man har et dysfunktionelt syn på sin egen krop, siger Søren Østergaard.

Sejt at være undervægtig

- Vi havde været til sundhedsplejerske, og der havde hun sagt, om vi var undervægtige eller overvægtige. Bagefter syntes pigerne fra min klasse, at det var godt at være undervægtig. Man var sej og perfekt, hvis man var undervægtig, fortæller den 13-årige Selma Bouidar.

Og selvom pigerne godt ved, at det ikke skal være så vigtigt – så tænker de alligevel over deres krop.

- Jeg vil for eksempel gerne være højere, og dem, der så er høje, de vil gerne være lavere. Det er aldrig perfekt, siger 12-årige Amanda Baasch Andersen.

Selma Bouidar forklarer, at hun altid har været en af de højeste piger i klassen.

- Jeg har nogle gange fokuseret meget på, at mine ben har været sådan meget lange, og mine fødder har været nogle numre større end de andres - altså i skostørrelse, siger hun og forklarer, at "så kan man godt føle sig lidt anderledes".

Ældre rollemodeller

Centerleder Søren Østergaard fortæller, at i sjette klasse er hver tredje utilfreds med deres krop, og den andel bliver kun større, jo ældre de bliver. Fra syvende til niende klasse er kun fire ud af 10 tilfredse med deres krop.

- Vi ved, at den enkeltfaktor, der betyder mest for de her drenge og piger i forhold til livskvalitet, er deres oplevelse af krop, fordi det er noget af det, man oplever at kunne modellere. Men udfordringen er, at i tredje-fjerde klasse er der ikke så meget, man kan modellere, siger Søren Østergaard.

Han oplever at komme ud i tredje-fjerde klasse, hvor drengene bruger en sixpack-app, der flere gange om dagen fortæller, hvor mange mavebøjninger, de nu skal tage, og pigerne ser Kardashians og ser, at man skal have en stor bagdel.

- Deres rollemodeller er væsentligt ældre. Børns opfattelse af egen krop handler dels om, hvad de ser, hvilket betyder, at børn vil have godt af at bade med andre børn, så de ser, at de ser nogenlunde ens ud, siger Søren Østergaard.

Snak med din pre-teen

Børnepsykolog Charlotte Diamant peger på, at når børn er utrygge omkring sig selv og bliver selvbevidste i for tidlig en alder, kan det påvirke deres selvværd negativt. De kan blive ængstelige og nervøse, og det kan påvirke deres sociale liv. Det er derfor vigtigt at tage snakken med sit barn allerede i pre-teen-alderen.

- Det er vigtigt at finde ud af, hvad det egentlig handler om. Hvad er det, hun bliver utryg over. Hvad er det, der er på spil i hendes hverdag, som gør, at hun ikke er tilfreds. Og hvis det er noget, der fylder rigtig meget, skal man få hjælp. Hvis pigen begynder at trække sig fra sin hverdag, så skal man få hjælp, siger Charlotte Diamant.

Hun peger også på, at det som forælder er vigtigt at anerkende, hvordan barnet selv oplever, at det ser ud. Hvis man for eksempel har et barn, som oplever at være tyk uden at være det. Ikke for at give dem ret, men for at anerkende deres følelse.

God personlighed er vigtigst

Tilbage på pigeværelset får flere Instagram-billeder et like ved et tryk på et rødt hjerte. Men Elise, Amanda og Selma ved også godt, hvad der egentlig er vigtigt.

- Jeg synes, man skal være smuk indeni og kigge på, hvordan man behandler andre. Og hvis man er smuk indeni, så er man også smuk udenpå, siger Selma Bouidar.

Elise og Amanda nikker. De peger på, at hvis ens personlighed er god, så bliver man "på en måde også smukkere."

Megafons resultater er baseret på 500 respondenter med børn i alderen seks til 12 år i husstanden.